33 pas, der lå klar til afhentning i Borgerservice på Åby Bibliotek i Åbyhøj, er blevet stjålet.

Det oplyser Aarhus Kommune i en pressemeddelelse.

Der er tale om et tricktyveri, hvor en person har distraheret en medarbejder, hvorefter en anden person har sneget sig ind bag en skranke og stjålet passene.

Tyveriet betyder, at Aarhus Kommune vil stramme op på sikkerhedsprocedurerne.

- Det er sådan noget, der bare ikke må ske. Et pas er et af de mest værdifulde stykker identifikation, man kan have. Derfor skal sikker-heden omkring vores behandling af passene også være i top. Det betyder helt konkret, at vi vil gennemgå alle sikkerhedsprocedurer omkring opbevaring af pas på alle Lokalbiblioteker med Borgerservice, siger chef for Borgerservice i Aarhus Kommune Lene Hartig Danielsen.

Politiet kaldt til Aarhus Havn - muligt spor efter Niels

- Vi har telefonisk kontaktet borgerne, og det er lykkedes i hovedparten af tilfældene. Deres pas er erklæret ugyldigt og mistet, og de får et nyt, siger Lene Hartig Danielsen til tv2oj.dk.

Hun håber, at Rigspolitiet kan blive involveret i at se sikkerheden efter i sømmene.

Tyveriet er anmeldt til politiet.